钦定古今图书集成/明伦汇编/氏族典/第181卷 > 《廖用贤尚友录》 > 权邦彦
## 钦定古今图书集成/明伦汇编/氏族典/第181卷 > 《廖用贤尚友录》 > 权邦彦

按《宋史权邦彦传》：“邦彦字朝美，河间人。登崇宁四年
太学上舍第，调沧州教授，入为太学博士，改宣教郎，
除国子司业。宣和二年，使辽，为学官积十馀年，改都
官郎中，直秘阁，知易州，移相州，复召为都官郎中。与
王黼议不合，镌职知冀州。二帝北迁，邦彦五表劝进。
建炎元年五月召还，命知荆南府，改东平府。”时东州
半已入金，至是围益急，邦彦誓以死守，居数月城破犹力战不已，民义而从之，突围以出，遂奔行在。有司
议失守罪，将重坐之。帝以其父母妻子皆没于敌，才
贬二秩。俄除宝文阁直学士兼知江州、本路制置使。
既抵镇，二年冬，闻父死，乃解官。四年，起复，知建康府，
辞，不许。剧盗张琪残徽州，邦彦遣裨将平之。改江、淮
等路制置发运使，以治办称。绍兴元年，召为兵部尚
书兼侍读。二年，除端明殿学士、签书枢密院事，寻兼
权参知政事。三年，卒。邦彦与政几一年，碌碌无所建
明，充位而已。无子，以侄嗣衍为后。有遗槁十卷，号《瀛
海残编》，藏于家。